google/wiki40b huggingface dataset:
Lisa Stokke

1990-tallet

Stokke startet karrieren som deltager i TV-programmet Talentiaden i 1994. Året etter var hun med i det første kullet som gikk på Liverpool Institute for Performing Arts (LIPA, «Paul McCartney-skolen») i Liverpool, hvor hun ble uteksaminert i 1998. Fire måneder etter eksamen hadde hun hovedrollen som Sophie i den nyskrevne musikalen Mamma Mia! på West End i London. Etter ett år og rundt 400 forestillinger takket Lisa nei til ny kontrakt og et nytt år på scenen. Lisa spilte så hovedrollen som Tine i stykket Sangen om Gjest sammen med Helge Jordal i Bergen. Etter det medvirket hun i musikalen Back to Broadway sammen med Kåre Conradi, Benedicte Adrian og Jan Werner Danielsen.

2000–2009

I 2005 medvirket hun i stykket Vi er i hundre - en musikalsk showreise sammen med Hilde Lyrån, Brede Bøe og Sven Nordin. Sommeren 2005 var hun konferansier for Mandelakonserten i Tromsø til inntekt for aids og HIV i Sør-Afrika. Hun har også arbeidet med Harald Zwart i forbindelse med reklamejobber. Hun var med i en episode av den britiske TV-serien Jonathan Creek i 2001. I desember 2005 var hun, sammen med Kåre Conradi og Odd Børretzen, med på en julekonsert til inntekt for jordskjelvrammede i Pakistan. 
Hun har også utgitt to CD-er, soloalbumet A Piece of Lisa i 2006 og før det Mamma Mia. I 2006 var hun med i den første norske musikaloppsetningen av Chess i Moster Amfi på Bømlo i Sunnhordland. Høsten 2006 flyttet Stokke og ektemannen til Oxford, etter at hun fikk den kvinnelige hovedrollen i storproduksjonen Guys and Dolls sammen med blant andre Don Johnson. I 2008 spilte hun i spillefilmen Lange flate ballær II, som var regissert av Harald Zwart. I denne filmen fikk hun på nytt Don Johnson som motspiller.

2010 og fremover

I 2010 opptrådte hun i sin egen NRK-dokumentar Lisa Goes To Hollywood, som portretterer hennes jakt på en rolle i Hollywood. Serien ble også vist i Sverige (SVT) og i Danmark (DR). 
I 2011 medvirket Stokke i TV 2s Allsang på Grensen. Hun var i 2011 med i NRKs serie Småbyliv, hvor hun spiller konen til en av rollefigurene til Robert Stoltenberg. Samme år medvirket Stokke også i Desembernatt, julekonserter som fremføres hovedsakelig i Nord-Norge.
I 2013 var hun med og dubbet den animerte Disney-suksessen Frost (Frozen på engelsk) sammen med blant annet May Kristin Kaspersen. Stokke ga stemme til snødronningen Elsa, som er filmens hovedfigur. Frozen vant Oscar for beste animasjonsfilm. I den norske filmversjonen sang Stokke også den norske versjonen av Let It Go (originalversjonen ble fremført av Idina Menzel, og vant Oscar for beste originale sang). Let it go ble på norsk kalt La Den Gå,og den var en av de 25 versjonene Disney brukte i sin Multilanguage Sequence.
Lisa spilte også rollen som «Grace Farell» i musikalen Annie, som ble satt opp på Folketeateret i Oslo høsten 2013.

Priser og utemerkelser

I 1999 ble hun kåret til Årets tromsøværing av Bladet Tromsøs lesere.
Peter Blytt

Det norske Theater

Men det er spesielt hans år i teaterdireksjonen som har sikret Blytt et navn. Han skrev også mange år senere en bok om driften av teateret i Bergen. Blytts lederskap falt sammen med Ibsens opphold i Bergen som sceneinstruktør og husdikter- Flere viktige trekk ved verdensdramatikeren i hans ungdomsdiktning, og observasjoner av ham som instruktør i de såkalte «læreårene», skyldes Peter Blytts meddelelser.
Ved tilbakekomsten til Bergen, etter 6 års turne i utlandet, kom fiolinvirtuosen Ole Bull på kant både med skuespillerne og med direksjonsleder Blytt, om den nasjonale scenen hn hadde startet, og såvel Blytt som de fleste andre ved teateret forlot sin stilling.

Henrik Ibsen

I et brev sendt fra Dresden 11. november 1874 skriver Henrik Ibsen til Blytt: «Når jernbanen mellem Bergen og Kristiania er bleven færdig, håber jeg Du indvier den med en udenlandsrejse og at Du da ikke drager Dresden forbi.» Det var bare strekningen Bergen – Voss som ble diskutert på den tiden. Bergensbanen ble først åpnet i 1909, og Blytt kom heller aldri til å besøke familien Ibsen. De møttes ikke engang da Henrik og Suzannah Ibsen besøkte Bergen i 1885. På det tidspunktet var Blytt opptatt med forretninger på andre kanter.

Familie

Peter Blytt ble 26. juni 1851 gift med sitt søskenbarn, Johanne Alida Blytt (født 21. januar 1826). Hun var datter av kjøpmann og megler Jørgen Blytt og hustru Cornelia Schultz. De fikk datteren Valborg, født 13. august 1855.
Tivat lufthavn

Trafikk

Tivat lufthavn betjente 910 533 passasjerer i 5 294 flybevegelser i 2014.
Tæla’n går i juli

Tæla'n går i juli er et musikkalbum med dansebandet Nordre Sving, utgitt i 1980.
Hermod

Hermod i annen diktning

Hermod nevnes i Edda-diktet Hyndluljod og i det gammelengelske diktet Beowulf. Betydningen i Beowulf er uklar, men Hermod framstilles her som en egoistisk dansk konge, og det trekkes paralleller til Saxo Grammaticus' framstilling av Lotherus (sakserkongen Lothar)
Kudos

Kudos (fra gresk κύδος kydos, bokstavelig «det som er hørt om») betyr berømmelse eller anerkjennelse på grunn av en handling eller noe man har oppnådd.
Ordet gikk inn i engelsk språk som britisk studentslang mellom 1825 og 1835. Fra akademiske sirkler fikk ordet større utbredelse i løpet av 1920-tallet i journalistikken. Eksempel: «He received kudos from everyone on his performance» (= «Alle ga ham kudos for framføringen»). Til tross for at ordet opprinnelig er entall på gresk, ser det ut til å være flertallsform på engelsk, noe som har gitt grunnlag for nybegrepet kudo (entall) på engelsk, tilsvarende kudos (flertall).
Selv om begrepet ikke er like godt kjent i alle miljøer, er det introdusert på norsk. Det brukes da som «klapp på skulderen» og stilpoeng. Det brukes også internasjonalt som synonym for «poeng» mange steder på Internett hvor brukerne skal evaluere hverandres bidrag på en rekke områder.
Uttrykket er et lånord fra engelsk, og har foreløpig ikke blitt tatt inn i ordboken.
Radio Norge

Om kanalen

Radio Norge sendte på FM4-nettet, det fjerde riksdekkende sendenettet for FM-radio (de tre første tilhører NRK P1, P2 og P3), etter at P4 hadde hatt denne konsesjonen i ti år og til FM nettet stengte i 2017. Kanalen sender nå på DAB og DAB+. 
21. april 2008 skiftet kanalen igjen navn, denne gang til Radio Norge. Kampanjen «Norge bestemmer» dannet grunnlaget for Radio Norge som gjennomførte en profilforandring. Kanalen har i dag en tydelig musikkprofil med musikk fra de fire siste tiårene samt Norgesnyhetene hver hele time, og hver halvtime på morgen og ettermiddag.
SBS Radio og Radio Norge ble i april 2013 en del av den nyfusjonerte mediegruppen SBS Discovery Media, som eies av det verdensomspennende tv-nettverket Discovery Communications. Radio Norge var da 100 prosent eid av SBS Discovery Radio, som kjøpte radiokanalen av tyske Pro Sieben Sat 1. I Norge drev SBS Discovery også Radio 1 i Bergen, Stavanger, Trondheim og Oslo, Radio Rock i Oslo, Trondheim og Bergen, samt The Voice og Radio Play på digitale plattformer. 
I 2015 ble Radio Norge, Radio 1 og Radio Rock solgt til det tyske mediekonsernet Bauer Media Group.
Etter at nye målemetoder for radiolytting, Portable People Meter, ble innført i mai 2006, har kanalen opplevd et oppsving i lyttertallene. I 2017 har kanalen et døgnlyttertall på rundt 500 000 lyttere. I 2016 hadde Radio Norge en markedsandel på 7,6 prosent av det norske lyttermarkedet. 
Konsesjonen til Radio Norge varte i 10 år. Administrerende direktør og ansvarlig redaktør er Lasse Kokvik. Nyhetsredaktør er Arne Sandvik.

Program

Radiokanalens flaggskip er Morgenklubben med Loven & Co, som sendes hver ukedag mellom klokken 06 og klokken 10. Programmet har vært på luften fra høsten 2009, og ledes fra mars 2019 av Øyvind Loven, Geir Schau og Kim Johanne Dahl.
NM i troppsgymnastikk 2017 for senior (TeamGym)

NM i troppsgymnastikk 2017 i TeamGym for senior blir arrangert 25. juni 2017, i Vardhallen i Haugesund. Arrangør er Haugesunds Turnforening.
I konkurranseformen TeamGym konkurrerer lagene i frittstående, tumbling og trampett sammenlagt, i motsetning til nasjonale klasser, der det konkurreres i hvert enkelt apparat.
Det konkurreres i klassene herrer, kvinner og mix. Konkurransen er det andre av to kvalifiseringsstevner for Nordisk mesterskap i troppsgymnastikk 2017.
Xyloryctes jamaicensis

Utseende

En middelsstor (21-38 millimeter), kraftig, blankt brunsvart hornbille. Hannen har et krumt horn på hodet, pronotum er uthulet foran med et lite, rundet framspring i midten men uten knøler eller horn. Hunnen mangler hornet. Undersiden er kledt med stive, rødoransje hår.

Levevis

Larvene lever i jorda der de spiser av røttene på ulike trær. Denne arten lever i løvskog på sandet grunn.

Utbredelse

Til tross for det vitenskapelige artsnavnet (som trolig beror på en misforståelse) er denne arten utbredt i Mexico, Canada (Ontario) og USA, der den finnes over det meste av landet.
Blikktrommen

Handling

Den handler om den lille gutten Oskar Matzerath som ikke vil vokse mer, men er født fullt ut intellektuelt utrustet. Slik ser han verden «nedenfra» og gjennomskuer hykleri, grusomhet og dumhet. Boken er samtidig en historieroman om tiden mellom de to verdenskrigene i Danzig (Gdańsk).
Boken kom i norsk oversettelse i 1961.
Klaverkonsert nr. 3 (Rakhmaninov)

I film

Klaverkonserten spiller et sentralt element i filmen "Shine" fra 1996, med Geoffrey Rush i hovedrollen som den australske pianisten David Helfgott.
Pejorativ

Pejorativ (fra latin: peior, «verre») er et adjektiv eller substantiv, som betyr «nedsettende» eller «noe nedsettende» i motsetning til meliorativ. Ord og fraser er pejorative hvis de impliserer underkjennelse.
Når ordet brukes som adjektiv har pejorativ to betydninger: (1) tendere til å gjøre eller bli bedre, og (2) tendere til å oppmuntre og støtte. Når ordet brukes som substantiv betyr pejorativ en bagatellisering eller nedsettende ord eller uttrykk.
Ikke alle forekomster av kritikk er pejorativ.
Av og til kan et begrep i utgangspunktet være et pejorativt ord, men til slutt bli adoptert i en ikke-pejorativ forstand. I andre sammenhenger kan et ord oppfattes pejorativt av noen, men ikke alle. I atter andre sammenhenger har noen grupper forsøkt å gjenerobre nedsettende ord som er brukt mot dem. Uttrykk som for eksempel nigger, homo, nerd, geek og pakkis kan bli oppfattet pejorativt hvis det brukes av folk som ikke er medlem av den aktuelle gruppen.
Palliduphantes pallidus

Utseende

Palliduphantes pallidus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Sho Naruoka

Karriere

Sho Naruoka startet sin profesjonelle karriere i Júbilo Iwata i 2003. Han har også spilt for Avispa Fukuoka, Albirex Niigata og SC Sagamihara.
Han ble tatt ut i Japans tropp til VM i fotball U-20 2003.
RS «Christian Børs»

Historie

Båtbyggeren, Kristian Dekke tegnet skøyta ut fra Colin Archers tegninger til Svolvær-typen. Skøyta var 45 fot lang, 14,4 fot bred og var 7,9 fot dyptgående. Byggeprisen var kr 10 500. Hun ble bekostet av konsul Christian Børs i Paris. Han var opprinnelig fra Bergen, og hadde tjent godt på forretningsvirksomhet i USA. Hun fikk, som skikken er, navn etter den som finansierte skøyta.
«Christian Børs» havarerte 25. januar 1920. Under bording av DS «Stavangerfjord», for å sette ombord los, støtte fartøyene sammen. «Christian Børs» fikk store skader i riggen. Stormasta brakk. Da det så ut som skøyta skulle totalhavarere, ble mannskapet tatt ombord i «Stavangerfjord». I mørke, sterk vind og svært grov sjø drev skøyta mot nord. Samme kvelden drev hun i land nord for Sognefjorden og ble berget. Rederiet til «Stavangerfjord», Den norske Amerikalinje bekostet reparasjonen. Mannskapet på «Christian Børs» ble hedret av passasjerene på «Stavangerfjord», og av rederiet.
«Christian Børs» reddet 139 mennesker fra en sikker død, og assisterte 2 327 fartøy.
I sesongen 1904-1905 og i 1925 ble mannskapet på «Christian Børs» tildelt Emile Robins belønning.
Ballard Estate

Ballard Estate er et gammelt forretningsområde i Mumbai, bygget i europeisk stil. Forretningsområdet ligger i Sør-Mumbai nær Fortet.Det ligger mellom Chhatrapati Shivaji Terminus (tidligere Victoria Terminus) og Fort Lauderdale i Sør-Mumbai.
Området har flere hoteller og har en av byens få gjenværende såkalte «Irani Café» (de iranske kaféene var alle opprinnelig etablert av iranske immigranter).

Historie

Ballard Estate er oppkalt etter oberst J.A. Ballard, som er en av grunnleggerne av Mumbai Port Trust, som bygget havnen og Ballard Pier.
Østfold Arbeiderblad (1933–1937)

Østfold Arbeiderblad var en norsk avis, utgitt i Sarpsborg fra 4. mars 1933 til 18. desember 1937. Den var organ for Norges Kommunistiske Parti.
Avisen kom ut ukentlig, og ble lansert med undertittelen «Hvori opptatt Arbeidets Rett, Fredrikstad og Proletar-Røsten, Sarpsborg». Senere ble undertittelen endret til «Organ for Norges Kommunistiske parti i Østfold», da man hadde ambisjoner om å gjøre den til kommunistenes samlende fylkesavis. Det siste driftsåret hadde man rukket å etablere salg hos Narvesen både i Sarpsborg, Greåker, Fredrikstad, Moss, Halden, Rakkestad, Mysen, Askim - og Oslo.
Den første redaktøren, William Mikalsen, tok fatt på oppgaven med avisen etter å ha studert ved Kominterns Lenin-skole i Moskva fra 1931 - 1933. I en tid da NKP-avisene slet kom Sarpsborg-avisen regelmessig i flere år.
I 1937 vedtok NKP å satse alt på daglig utgivelse av partiets sentrale organ Arbeideren, som man bare hadde klart å gi ut ukentlig. For å oppnå dette ble selv de viktige Trondheims- og Bergens-avisene Ny Tid og Arbeidet nedprioritert. I Østfold ble NKPs fylkesavis ofret for å skaffe flere lesere til Arbeideren. I avisens siste nummer proklamerte man på forsiden: «Arbeideren = Østfold Arbeiderblad» og meddelte av fylkesavisen nå skulle «gå inn i» hovedorganet. Samtidig fikk abonnentene Arbeideren tilsendt sammen med siste nummer av avisen.
«Østfold Arbeiderblad» var også navnet på Arbeiderpartiets avis i Sarpsborg fra 1921 til 1927, forløperen til Sarpsborg Arbeiderblad.
Jaraguá do Sul

Historie

I 1864 giftet prinsesse Isabel, datter av keiser Pedro II, seg med Gastão de Orléans, Conde d'Eu. Som bryllupsgave fikk de landet og regionen som senere kom til å danne byen Jaraguá do Sul. 
Dette førte til at den brasilianske militæringeniøren oberst Emílio Carlos Jourdan, som venn av greven og prinsesse Isabel, fikk i oppgave å avgrense landet og regionen. Dette førte til den senere grunnleggelse av Jaraguá do Sul, grunnleggelsen ble gjort av Emíilio Carlos Jourdan og familien hans 25. juli 1876.

Geografi

Jaraguá do Sul ligger 26 29' 10’’ syd og 49 04' 00’’ vest. Byen har en befolkning på 139.017. Elven Itapocu renner gjennom byen. Elven har to sideelver, Jaraguá og Itapocuzinho.
Klimaet i Jaraguá do Sul er temperert, med en gjennomsnittstemperatur på 21°C. Om somrene stiger temperaturen til over 35°C, noen dager kan den gå over 40°C. Vintrene er ganske kalde til Brasil å være, og har en minimumstemperatur på rundt 12° i månedene juni og juli. Frost er vanlig og forekommer nesten hver vinter. Temperaturer under frysepunktet er svært uvanlig, men dette skjedde sist gang i 14 juli 2000. Den høyeste temperaturen noen gang registrert i Jaraguá do Sul var 42,5°C den 3. januar 1973. Den laveste temperaturen som er mål var 19. juli 1975, da viste termometrene mindre enn -2°C.
Tulum (by)

Tulum er en by i Tulum kommune i den meksikanske delstaten Quintana Roo. Byen befinner seg nær de arkeologiske ruinene av den mayiske byen Tulum. Tidligere var dette et svært rolig sted, men på grunn av den økende turismen har folketallet steget kraftig de siste årene. I 2010 var innbyggertallet i byen på 18 233.
Megaceras stuebeli

Utseende

En stor, (ca. 60-80 millimeter), blank, svart hornbille. Hannen har et svært kraftig, i spissen gaffelformet kløvet horn i pannen, pronotum er svært høyt hvelvet med et kraftig, foroverrettet horn på hver side. Pronotum er ganske blankt i midten, på sidene med kraftig, rynket skulptur. For-leggen (protibia) har tre tenner. Hunnen er blank, uten horn. Dekkvingene er glatte og blanke.

Levevis

Lite er kjent om biologien til disse billene. De fleste av artene er tilsynelatende sjeldne, og lever i løvskog. De voksne billene er nattaktive. Larvene utvikler seg mest sannsynlig i råtne stokker.

Utbredelse

Arten er utbredt i Amazonas-provinsen, Brasil.
Sleeve-tatovering

Sleeve-tatoveringer, sleeve eller armtatoveringer, er tatoveringer, eller samlinger av mange tatoveringer, som er ment for å dekke en eller to armer. Avhengig av personlige stil eller valg kan en tatovering være full, og da går det fra skulder håndleddet, eller det kan være en kortere halv- eller trekvart-ermet. Noen bruker også begrepet «sleeve» i referanse til tatoveringer som dekker ett eller to ben. Sleeve-tatovering kan være smertefullt, spesielt på huden på undersiden av armen. Sleeve-tatovering er også vanskelig å skjule, og det kan kanskje føre til færre jobbmuligheter og sosial stigmatisering. Som tatoveringer har sleeve-tatovering blitt mer sosialt akseptert – sågar trendy og populært – og en rekke kjente popsangere og idrettsfolk har sleeve-tatovering.
Tveito (Tinn)

Tveito er den største bydelen på Rjukan, Tinn kommune, sett med folketall. Rjukan ungdomsskole og gamlehjem ligger der, samt en rekke småbedrifter.
Eumichthini

Utseende

Nokså små, brunlige eller brunsvarte, blanke trebukker. Antennene er omtrent så lange som kroppen eller noe kortere. Pronotum er nærmest tønneformet med rundede sider, omtrent så langt som bredt, og tydelig smalere enn de parallellsidige dekkvingene. Lårene er klubbeformede.

Utbredelse

Gruppen er utbredt i det vestlige Nord-Amerika.
Bath

Historie

Kildene som ligger i Bath var kjent av kelterne, og ble av dem viet til gudinnen Sulis. Romerne identifiserte henne med Minerva, men fortsatte å bruke det keltiske navnet, slik at byen ble kjent som Aquæ Sulis («Vannene til Sulis»).
I den romerske perioden ble det stadig reist større og flottere templer og badeanlegg i Bath. Mot slutten av det 4. århundre ble det også reist forsvarsmurer rundt byen.
Etter romernes tilbaketrekning fra Britannia forfalt badene, men det finnes bevis for at de var i bruk også i middelalderen. Angelsakserne kalte stedet for Baðum, Baðan eller Baðon, som betyr «ved badene», hvilket har ført til dagens navn. I 577 sto slaget ved Deorham i nærheten. Ceawlin av Wessex slo seg frem til havet og splittet de romano-britiske styrkene, slik at Bath falt i hans hender kort tid etter. Enkelte har fremmet teorien om at slaget ved Mons Badonicus også sto ved Bath, basert på den angelsaksiske navneformen. Det finnes ikke annet som tyder på at dette er korrekt.
I 675 etablerte Osric av Hwicce et kloster i Bath. Offa av Mercia tok byen i 781, på et tidspunkt hvor den ikke bestod av så mye annet enn klosteret. Han bygde en ny kirke, viet til apostelen Peter, og gjorde byen til kongelig eiendom. Det romerske rettlinjede gatenettet forsvant, og kong Alfred den store la den ut på nytt med klosterområdet i det sørøstlige hjørnet.
Kong Vilhelm Rufus gav byen til sin livlege, Jean de Tours, som ble biskop av Wells og abbed av Bath i 1088. Han fikk også tillatelse til å flytte bispesetet fra Wells til Bath, og ble dermed første biskop av Bath. Han bygde en større kirke som katedral, og la et bispepalass ved siden av den. Det ble også reist nye bad rundt de tre kildene. Senere biskoper foretrakk å bo i Wells, og bispedømmet fikk dermed to katedraler og ble kjent som Bath og Wells. I 1500 var katedralen i Bath i dårlig stand, og biskop Oliver King bestemte seg for å bygge en ny og noe mindre katedral. Den sto ferdig i 1539, bare få år før oppløsningen av klostrene i England.
Henrik VIII mente at katedralen ikke trengtes, og lot den forfalle. Under Elisabeth I ble den restaurert som sognekirke i forbindelse med at byen igjen ble tatt i bruk som kursted. Aristokratiet begynte å reise dit, og i 1590 var byen så velstående at den fikk status som city.
I stuarttiden var det stor byggeaktivitet, og i georgiansk tid enda mer. Byen har en rekke eksempler på georgiansk arkitektur, ikke minst Royal Crescent. På 1800-tallet minsket interessen for eksklusive kursteder.

Kommunikasjon

Hovedveien A4 går mellom Bath og Bristol, en strekning på omkring 25 km. Omkring like langt nord for Bath går motorveien M4.
Hovedjernbanestasjonen Bath Spa stasjon har forbindelse blant annet til Bristol, Cardiff og London.
Fossile biller

Typer av fossiler

Billenes harde skall gjør at de forholdsvis lett danner fossiler, og det er funnet temmelig store mengder av dem i de fossilbærende lagene. Ofte er de ganske godt bevart, i noen tilfeller er også metallskinnende strukturfarger bevart. På den andre siden er mange fossile arter bare kjent fra løsrevne dekkvinger.
De små artene fossiliseres også lett i rav.

De eldste billene

De eldste fossilene som er gjenkjennelig som biller stammer fra begynnelsen av Perm-tiden, ca. 295 millioner år før nåtid. Den eldste kjente arten er Coleopsis archaica (Tshekardocoleidae). Arten Adiphlebia lacoana fra slutten av Karbon-tiden har vært regnet som den eldste kjente billen, denne tilhører imidlertid trolig en annen gruppe som ikke har noen nålevende etterkommere.

Perm

De første billene dukket trolig opp i begynnelsen av Perm-perioden (300-250 millioner år før nåtid). Disse artene var gjenkjennelige som biller og kunne minne om familien Cupedidae, som fortsatt har noen få nålevende arter. Imidlertid hadde de noen påfallende, primitive trekk, blant annet et tydelig årenett i dekkvingene. Billene fra Perm plasseres i de primitive underordenene Protocoleoptera og Archostemata.

Trias

Trias-perioden varte fra 250-200 millioner år før nåtid. Dette er den første perioden der mesteparten av de fossile artene lar seg plassere i nålevende ordener - på ordens-nivå hadde insektfaunaen nå fått en nokså moderne sammensetning, en del nålevende familier er også gjenkjennelige.

Jura

Jura-tiden varte fra 200-145 millioner år før nåtid. Insektfaunaen fra Jura ser ut til å skille seg relativt lite fra den i Trias. I løpet av Jura-tiden oppnådde billene et stort artsmangfold.

Kritt

Kritt-perioden er den siste perioden i Mesozoicum og varte fra 145-65 millioner år før nåtid. Det kjennes ganske mange insektfossiler fra Kritt, blant annet flere rike funn av rav. Insektfaunaen i Kritt hadde gjennomgående et moderne preg og noen nålevende slekter er gjenkjennelige.

Tertiær

Tertiær-perioden varte fra 65-2 millioner år før nåtid. Insekt-faunaen har et moderne preg gjennom hele perioden og alle de moderne gruppene er til stede - det er ikke kjent en eneste orden av insekter fra Tertiær som ikke har nålevende arter. Fra Tertiær har vi mange artsrike fossillokaliteter både for avtrykksfossiler og rav.

Dominerende grupper

De fleste nålevende billefamilier er også kjent fra fossiler, men i tillegg finnes det noen grupper som man finner som fossiler, men har få eller ingen medlemmer i dag. Den primitive underordenen Protocoleoptera er bare kjent fra fossiler, mens underordenene Archostemata og Myxophaga har en god del fossile, men bare ganske få nålevende arter. I den moderne faunaen dominerer det to siste underordenene, Adephaga og Polyphaga, nesten totalt.
Ringelia

Ringelia er en bygd på vestsiden av Randsfjorden i Søndre Land kommune i Oppland.